SKRIFTLIG FORESPØRGSEL E-2450/02

af Erik Meijer (GUE/NGL) til Kommissionen

(29. august 2002)

Om: Hurtig opslidning af eurosedler som følge af anvendelsen af papir og coating af ringe kvalitet

1. Kan Kommissionen bekræfte, at de nuværende eurosedler påfaldende hurtigt går i stykker og krølles, og at de ved slitage ændrer sig til papirlapper, der gør det vanskeligt at skelne ægte fra falske, så det er nødvendigt at udskifte dem langt hurtigere og oftere, end det var tilfældet med pengesedlerne i medlemsstaternes gamle valutaer?

2. Kan Kommissionen endvidere bekræfte, at denne hurtige opslidning ikke kun skyldes, at de er fremstillet af papir af tyndere og ringere kvalitet, men også at de ikke har en overfladebehandling (coating), som kan klare slitage?

3. Hvorfor kan der ikke længere leveres samme papirkvalitet som tidligere til pengesedlerne i bl.a. tyske mark og nederlandske gylden? Hvilke medlemsstater står i vejen for at anvende en bedre kvalitet?

4. Hvad sparer Den Europæiske Centralbank ved at anvende papir af ringere kvalitet og undlade at give sedlerne en coating, og hvad er på den anden side merudgifterne ved at udskifte pengesedlerne?

5. Hvem må til syvende og sidst bære de under 4 nævnte merudgifter?

6. Agter Kommissionen at foreslå ECB snarest at gå over til at producere pengesedler af en kvalitet, der ikke er ringere end de bedste pengesedler, der var i omløb i EUs medlemsstater ved udgangen af 2001?

Kilde: Rotterdams Dagblad af 13. august 2002.

Svar afgivet på Kommissionens vegne af Pedro Solbes Mira

(15. oktober 2002)

Ifølge EF-traktatens artikel 106 er Den Europæiske Centralbank (ECB) alene ansvarlig for pengesedlerne. Svaret på forespørgslen er derfor udarbejdet i nært samarbejde med ECB's tjenester.

1. Eurosystemet er klar over, at der er fremsat en række klager over 5-eurosedlernes kvalitet. De undersøges i øjeblikket. På nuværende tidspunkt, kun ni måneder efter indførelsen af eurosedlerne er der på globalt plan kun udskiftet få sedler, da der er mange nye eller næsten ubrugte pengesedler i omløb. Der er ingen tegn på, at eurosedlernes levetid vil være kortere end de tidligere valutaers. Pengesedlernes levetid kan imidlertid først fastslås med sikkerhed efter at pengesedlernes fulde livscyklus er afsluttet, dvs. i gennemsnit tre år.

2. Kvaliteten af det papir, der anvendes til pengesedlerne, er den samme som den, der anvendes ved fremstilling af de nationale pengesedler. Der har hidtil ikke været tegn på nogen hurtig slitage. Nogle lande har muligvis udstedt visse pengesedler med bedre resistens over for snavs og slitage, f.eks. ved at lakere de trykte pengesedler. Når der anstilles sådanne sammenligninger skal samtlige specifikationer omkring banksedlerne imidlertid sammenlignes, da mange parametre (herunder visse sikkerhedselementer) kan påvirke pengesedlernes holdbarhed.

3. Papiret og processerne ved fremstillingen af eurosedlerne er meget lig dem, der blev anvendt ved fremstilling af de tidligere tyske DM-sedler. Der er en mindre forskel i papirets vægt, som ikke kan begrunde nogen forskel i sedlernes holdbarhed. De tidligere hollandske gylden var lakeret på begge sider, hvilket kan resultere i bedre resistens. Som allerede nævnt kan der først foretages en sammenligning efter afslutningen af sedlernes livscyklus og under hensyntagen til begge valutaers samlede karakteristika.

4. Som allerede nævnt under svar på spørgsmål 1 er de nationale centralbanker i Eurosystemet ikke stødt på mange sedler, der skulle kasseres ved fremstillingen af pengesedlerne. Det understreges, at lakering af pengesedlerne gør dem mere resistente over for snavs, men ikke har nogen indvirkning på sedlernes strukturelle resistens over for slitage.

5. Hvis det viser sig, at eurosedlerne skal udskiftes hurtigere på grund af deres kvalitet gælder følgende: Den anslåede antal, der skal udskiftes, indgår i beregningen af den mængde pengesedler, der skal trykkes. De nationale centralbankers (NCB) trykkekvoter tildeles på grundlag af en nøgle, og NCB'erne er ansvarlige for produktion af deres kvote, som omfatter placering af trykkeordrer og dækning af omkostningerne ved de nytrykte pengesedler.

6. Forsknings- og udviklingsarbejdet omkring pengesedlerne inden for Eurosystemet fortsætter med henblik på at sikre eurosedlernes integritet. På grundlag af veldokumenterede oplysninger er der ikke noget tegn på, at der er behov for at udstede eurosedler af bedre kvalitet.